Κανονισμός (ΕΚ) αριθ. 617/2003 της Επιτροπής

της 4ης Απριλίου 2003

για συμπλήρωση του παραρτήματος του κανονισμού (ΕΚ) αριθ. 2400/96 σχετικά με την εγγραφή ορισμένων ονομασιών στο "Μητρώο Προστατευόμενων Ονομασιών Προέλευσης και Προστατευόμενων Γεωγραφικών Ενδείξεων" που προβλέπεται από τον κανονισμό (ΕΟΚ) αριθ. 2081/92 του Συμβουλίου ο οποίος αφορά την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (Carne dos Açores, Borrego do Nordeste Alentejano, Carne de Porco Alentejano, Pomodoro di Pachino, Uva da tavola di Mazzarrone)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των ειδών διατροφής(1), όπως τροποποιήθηκε τελευταία από τον κανονισμό (ΕΚ) αριθ. 2796/2000 της Επιτροπής(2), και ιδίως το άρθρο 6 παράγραφοι 3 και 4 αυτού,

Εκτιμώντας τα ακόλουθα:

(1) Σύμφωνα με το άρθρο 5 του κανονισμού (ΕΟΚ) αριθ. 2081/92 η Πορτογαλία διαβίβασε στην Επιτροπή δύο αιτήσεις καταχώρησης ως γεωγραφικών ενδείξεων των ονομασιών "Carne dos Açores" και "Borrego do Nordeste Alentejano" καθώς και μία αίτηση καταχώρησης ως ονομασίας προέλευσης της ονομασίας "Carne de Porco Alentejano", η δε Ιταλία διαβίβασε στην Επιτροπή δύο αιτήσεις καταχώρησης ως γεωγραφικών ενδείξεων των ονομασιών "Pomodoro di Pachino" και "Uva da tavola di Mazzarrone".

(2) Διαπιστώθηκε, σύμφωνα με το άρθρο 6 παράγραφος 1 του εν λόγω κανονισμού, ότι οι αιτήσεις αυτές είναι σύμφωνες προς αυτόν τον κανονισμό, δηλαδή ότι περιλαμβάνουν όλα τα στοιχεία που προβλέπεται στο άρθρο 4 αυτού.

(3) Καμία ένσταση κατά την έννοια του άρθρου 7 του κανονισμού (ΕΟΚ) αριθ. 2081/92 δεν διαβιβάστηκε στην Επιτροπή μετά τη δημοσίευση στην Επίσημη Εφημερίδα των Ευρωπαϊκών Κοινοτήτων(3) των άλλων ονομασιών που περιλαμβάνονται στο παράρτημα του παρόντος κανονισμού.

(4) Κατά συνέπεια οι ονομασίες αυτές πληρούν τις προϋποθέσεις για να εγγραφούν στο "Μητρώο των Προστατευόμενων Ονομασιών Προέλευσης και των Προστατευόμενων Γεωγραφικών Ενδείξεων" και κατά συνέπεια να προστατεύονται σε κοινοτικό επίπεδο ως Προστατευόμενες Ονομασίες Προέλευσης ή ως Προστατευόμενες Γεωγραφικές Ενδείξεις.

(5) Το παράρτημα του παρόντος κανονισμού συμπληρώνει το παράρτημα του κανονισμού (ΕΚ) αριθ. 2400/96 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 492/2003(5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2400/96 συμπληρώνεται με τις ονομασίες που περιλαμβάνονται στο παράρτημα του παρόντος κανονισμού και οι ονομασίες αυτές εγγράφονται στο "Μητρώο των Προστατευόμενων Ονομασιών Προέλευσης και των Προστατευόμενων Γεωγραφικών Ενδείξεων" ως Προστατευόμενες Ονομασίες Προέλευσης (ΠΟΠ) ή ως Προστατευόμενες Γεωγραφικές Ενδείξεις (ΠΓΕ), όπως προβλέπεται στο άρθρο 6 παράγραφος 3 του κανονισμού (ΕΟΚ) αριθ. 2081/92.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Απριλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 208 της 24.7.1992, σ. 1.

(2) ΕΕ L 324 της 21.12.2000, σ. 26.

(3) ΕΕ C 168 της 13.7.2002, σ. 12 (Carne dos Açores).

ΕΕ C 168 της 13.7.2002, σ. 15 (Borrego do Nordeste Alentejano).

ΕΕ C 168 της 13.7.2002, σ. 17 (Carne de Porco Alentejano)

ΕΕ C 168 της 13.7.2002, σ. 7 (Pomodoro di Pachino).

ΕΕ C 186 της 6.8.2002, σ. 13 (Uva da tavola di Mazzarrone).

(4) ΕΕ L 327 της 18.12.1996, σ. 11.

(5) ΕΕ L 73 της 19.3.2003, σ. 3.

ΠΑΡΑΡΤΗΜΑ

ΠΡΟΪΟΝΤΑ ΤΟΥ ΠΑΡΑΡΤΗΜΑΤΟΣ I ΤΗΣ ΣΥΝΘΗΚΗΣ ΠΟΥ ΠΡΟΟΡΙΖΟΝΤΑΙ ΓΙΑ ΤΗΝ ΑΝΘΡΩΠΙΝΗ ΚΑΤΑΝΑΛΩΣΗ

Νωπό κρέας (και εντόσθια)

ΠΟΡΤΟΓΑΛΙΑ

Carne dos Açores (ΠΓΕ)

Borrego do Nordeste Alentejano (ΠΓΕ)

Carne de Porco Alentejano (ΠΟΠ)

Φρούτα και λαχανικά

ΙΤΑΛΙΑ

Pomodoro di Pachino (ΠΓΕ)

Uva da tavola di Mazzarrone (ΠΓΕ).